刘子翚
胡儿莫窥江
胡儿莫窥江，长江限绝吴楚间。
惊涛骇浪如连山，鲸鲵出没含戈鋋，
汝不顾死争相先。鸣髇不响突骑闲，
浮尸随潮去复还。胡儿莫窥江，
楼船百尺高崔鬼，鼓枻叱咤生风雷。
吴侬入水双眸开，汝不素习胡为来。
生虽欲杀死可哀，南北孰非吾民哉。
胡儿莫窥江，前年飞矢入未央，
日月双坠天无光。去年一炬烧维扬，
丹凤徒穴仍南翔。国势如衡有低昂，
犬戎岂得称天王。暴兴恃暴必亟亡，
乘蛇古谶开其祥。中兴将士材无双，
抚剑气已驰龙荒。胡儿胡儿莫猖狂。